Nog ‘aanhitsers’ van KZN-onluste vasSoldate gedurende die onluste in Gauteng. (Foto: GCIS) Nog beweerde aanhitsers wat glo verantwoordelik was vir die onluste wat dele van KwaZulu-Natal en Gauteng verlede jaar geruk het, is Donderdag in hegtenis geneem. Altesame 20 mense wat openbare geweld aangehits het, is regoor die land vasgetrek. Dit nadat talle ander die afgelope paar maande in hegtenis geneem is. “Die Valke het beduidende vordering gemaak in die ondersoek na die beweerde aanhitsers wat openbare geweld deur sosiale media en ander platforms tydens verlede jaar se onrus aangevuur het,” sê brig. Thandi Mbambo, woordvoerder van die Valke. Spanne van regoor die land is Donderdag gemobiliseer om verdagtes terselfdertyd in KwaZulu-Natal, Gauteng, Noordwes, die Vrystaat, die Wes-Kaap en die Noord-Kaap in hegtenis te neem. Die grootskaalse inhegtenisnemings is glo gedoen om te verseker dat die persone gelyktydig in die hof sal verskyn. Die beweerde aanhitsers sal na verwagting Vrydag in die Durbanse-landdroshof verskyn op aanklagte wat wissel van sameswering om openbare geweld te pleeg, aanhitsing om openbare geweld te pleeg en aanhitsing om brandstigting te pleeg. Die ondersoek duur voort en Mbambo meen dat nog inhegtenisnemings moontlik op hande kan wees. Lt.genl. Godfrey Lebeya, nasionale hoof van die Valke, het die jongste inhegtenisnemings verwelkom en die vervolgingspan bedank vir hul pogings om die land te beveilig. “Die spanne onder my bevel sal aanhou werk sonder vrees, guns of vooroordeel,” het Lebeya gesê.